Villy Søvndal (SF), 1998-06-02:
I SF er vi helt enige i ønsket om, at også ældre skal kunne anke, og det er vel ikke så underligt, for det er faktisk et gammel SF-forslag.
Det fik vi så et delvist gennembrud med, da serviceloven blev behandlet, nemlig gennem løftet om en gennemførelse af, at fra den 1. juli kan alle under 67 år, der modtager hjemmehjælp, anke til de sociale nævn, som i modsætning til klagerådene kan behandle enkeltsager og omgøre en beslutning.
Og det synes vi er et ganske betydeligt gennembrud, som vel omfatter noget, der ligner 22.000 mennesker.
Vi kunne ikke komme længere, dengang vi forhandlede om serviceloven, men jeg skal ikke lægge skjul på, at vi fra bl.a. SF's side ønskede at komme længere, men det var der nogle af dem, vi forhandlede med, der ikke var villige til.
Vi var imidlertid fortrøstningsfulde, fordi vi gættede på, at en situation, hvor mennesker under 67 år havde en lovmæssigt bestemt adgang til at klage, mens mennesker over 67 år ikke havde den samme adgang, ikke ville være holdbar ret længe.
Jeg troede så ikke selv, at det ville lykkes at ændre det så hurtigt, som det er sket nu, men det er jo fint, og nu får vi så det gennembrud, der betyder, at alle får lov til at anke.
Hvorfor er det så så vigtigt?
Det er det, fordi vi møder for mange eksempler på, at kommuner ikke i tilstrækkelig grad lever op til det, som de burde leve op til på hjemmehjælpsområdet.
Det er situationens kerne.
Jeg tror også, at en række kommuner, som har lavvande i kommunekassen - vi oplever det lige i øjeblikket - måske kvitterer for dette ved at skære tocifrede millionbeløb af hjemmehjælpen.
Og til det vil jeg godt sige, at det næppe er lovligt at gøre det alene af økonomiske grunde, for da vi sidste år arbejdede med den samme sag, fik vi et interessant svar fra socialministeren, der gik ud på, at man ikke må gøre det alene af økonomiske grunde; hvis man skærer i hjemmehjælpen, skal der foreligge en behovsvurdering, der viser, at behovet i X-købing er faldende, og det skal så være årsagen til, at man skærer.
Og det er noget ganske andet, end når man gør det under en snæver budgetbehandling, hvor man har svært ved at få slutbeløbene i økonomikolonnerne til at ligne hinanden.
Den præcisering, vi fik dengang, synes vi var god.
Med forslagene her, men jo specielt med det forslag, der senere kommer fra socialministeren, får de ældre hjemmehjælpsmodtagere så de samme rettigheder som de hjemmehjælpsmodtagere, der er under 67 år, og det er vi meget tilfredse med.
Vi afventer altså ministerens forslag, og jeg formoder, at det, der lå i ministerens udsagn om, at man arbejder på højtryk i regeringen, var et tilsagn om - sådan forstod jeg det - at vi, inden Folketinget går på sommerferie, altså inden sankthansaften, vil være i stand til at sikre, at alle har den samme ret til at klage, og derfor vil jeg spørge ministeren, om ministeren ikke vil tilstræbe, at vi når det, inden Folketinget går på sommerferie, for det synes jeg faktisk ville være lykkeligt.
Jeg synes, det ville være en god idé, at vi havde den brik på plads, inden den ny servicelov træder i kraft den 1. juli, så vi ikke skal til at forandre loven efter datoen for dens ikrafttræden.
Det synes jeg ikke er klogt.
Jeg synes ikke, det er klogt, at vi 2-3 måneder efter, at en lov træder i kraft i kommunerne, ændrer den.
Jeg synes, vi skal gøre det nu.
Det er der også en anden grund til at jeg synes vi skal, for uden at fornærme nogen kan man vel godt sige, at Venstres og De Konservatives holdning til det her har været lettere svingende, og at Venstre og De Konservative jo ikke altid har været tilhængere af det.
Og at Venstre og De Konservative nu er det, er jo fint, men netop fordi de to partier har været så svingende, synes jeg, man skal prøve at hugge til i en periode, hvor de er positive, for på et senere tidspunkt kunne de jo svinge tilbage.
Så skal jeg sige, at vi er meget positive over for intentionerne i lovforslagene her, men at vi forventer, at ministeren kommer med et forslag i løbet af juni måned, og at det vil få SF's allervarmeste støtte.